Gastronomicko-turistické podujatie Sriem v srdci (Srem u srcu) sa uskutočnilo v nedeľu 4. júna v Nových Bánovciach. V strede tejto dediny sa zoskupilo okolo 35 vystavovateľov nielen z územia Staropazovskej obce, ale aj celého Sriemu.
Návštevníkom sa predstavili výrobcovia všelijakých potravín, tiež vína a domácej pálenky, včelári so svojimi výrobkami, združenia žien s ručnými prácami… Súčasťou tohto 7. ročníka podujatia bol i kultúrno-umelecký program a jeho organizátorom je Združenie občanov Eko Ban v Nových Bánovciach. Podujatie podporila Obec Stará Pazova a tamojšie Miestne spoločenstvo.
Na nedeľňajšom podujatí sa zúčastnili aj členky Združenia pazovských žien, programovej formy SKUS hrdinu Janka Čmelíka. Domov sa z Nových Bánoviec vrátili s odmenami, lebo podľa rozhodnutia poroty ich stánok bol vyhlásený za najkrajšie upravený na tomto podujatí.
Ako sa dozvedáme od Anny Horvátovej, predsedníčky Združenia pazovských žien, tentoraz sa na podujatí na svojom stánku predstavili hlavne tkanými a vyšívanými ručnými prácami a umeleckými dielkami typickými pre tamojších Slovákov. Okrem kategórie o voľbu najkrajšieho stánku, volila sa i najchutnejšia tak slaná, ako aj sladká pochúťka. Pazovačanky, ktoré tradične mávajú peknú spoluprácu so združením žien v Nových Bánovciach, sa zúčastnili aj v súťaži o najchutnejší sladký koláč.
Na tomto podujatí v kultúrno-umeleckej časti vystúpila aj spevácka skupina pazovského združenia (v užšom zložení). Ženy vyparádené do pazovského ľudového kroja sa rady aj fotografovali na pamiatku s hosťami z Francúzska, ktorí o to prejavili záujem. V mene toho spolku v Nových Bánovciach okrem A. Horvátovej boli Katarína Verešová, Anna Filipová, Anna Slamajová a Katarína Potranová.